
B7‑0052/2012
Euroopan parlamentin päätöslauselma Venäjän poliittisesta tilanteesta (2012/2505(RSP))

Euroopan parlamentti, joka
–
ottaa huomioon Euroopan unionin ja Venäjän federaation kumppanuus- ja yhteistyösopimuksen, joka tuli voimaan vuonna 1997 ja jota on jatkettu odotettaessa sen korvaamista uudella sopimuksella,

–
ottaa huomioon käynnissä olevat neuvottelut uudesta sopimuksesta, joka tarjoaa uudet kattavat puitteet EU:n ja Venäjän suhteille, sekä vuonna 2010 käynnistetyn "nykyaikaistamista koskevan kumppanuuden",

· ottaa huomioon aiemmat mietintönsä ja päätöslauselmansa Venäjästä ja erityisesti 14. joulukuuta 2011 antamansa päätöslauselman duuman vaaleista
 ja 7. heinäkuuta 2011 antamansa päätöslauselman joulukuussa 2011 pidettyjen Venäjän duuman vaalien valmisteluista
, 
· ottaa huomioon Euroopan turvallisuus- ja yhteistyöjärjestön (Etyj) / demokraattisten instituutioiden ja ihmisoikeuksien toimiston (ODIHR) 12. tammikuuta antaman lopullisen tarkkailuraportin Venäjällä 4. joulukuuta 2011 pidetyistä duuman vaaleista,

– 
ottaa huomioon Euroopan neuvoston parlamentaarisen komitean (PACE) 23. tammikuuta 2012 esittämän lopullisen tarkkailuraportin Venäjän parlamenttivaaleista sekä vaalien jälkeistä tilannetta Venäjällä seuranneen valtuuskunnan 21. tammikuuta 2012 antaman julkilausuman,  

–
ottaa huomioon EU:n ja Venäjän ihmisoikeuskeskustelut ja erityisesti viimeisimmän eli 29. marraskuuta 2011 pidetyn kokouksen,

– 
ottaa huomioon EU:n korkean edustajan Catherine Ashtonin 6. joulukuuta 2011 antaman julkilausuman Venäjän federaation duuman vaaleista sekä hänen 14. joulukuuta 2011 Strasbourgissa EU:n ja Venäjän huippukokouksesta ja 1. helmikuuta 2011 Brysselissä Venäjän poliittisesta tilanteesta pitämänsä puheet,

– 
ottaa huomioon Eurooppa-neuvoston puheenjohtajan Herman Van Rompuyn 15. joulukuuta 2011 EU:n ja Venäjän huippukokouksen jälkeen antaman julkilausuman,

–
ottaa huomioon työjärjestyksen 110 artiklan 2 kohdan,
A.
toteaa, että EU:n ja Venäjän suhteet ovat viime vuosikymmeninä kehittyneet jatkuvasti, mikä on johtanut syvään ja kattavaan keskinäiseen riippuvuuteen, joka vain lisääntyy tulevaisuudessa;

B.
katsoo, että EU:n ja Venäjän federaation strategisen kumppanuussopimuksen tekeminen on erittäin tärkeä asia EU:n ja Venäjän yhteistyön kehittämisessä ja tehostamisessa;

C.
katsoo, että Venäjän federaation edistyminen ihmisoikeuksien kunnioittamisessa ja suojelemisessa sekä yhteisesti hyväksyttyjen demokraattisten periaatteiden, vaalilakien ja menettelyjen noudattamisessa on edelleen puutteellista; toteaa, että Venäjän federaatio on Euroopan neuvoston ja Etyjin täysjäsen ja näin ollen sitoutunut noudattamaan demokratian ja ihmisoikeuksien kunnioittamisen periaatteita; 

D. 
ottaa huomioon, että Euroopan ihmisoikeustuomioistuin tuomitsi 12. huhtikuuta 2011 Venäjän puolueiden hankalat rekisteröintimenettelyt, jotka eivät vastaa Euroopan neuvoston ja Etyjin vaalinormeja; toteaa, että poliittisten puolueiden ja ehdokkaiden rekisteröitymisen rajoittaminen haittaa Venäjän poliittista kilpailua ja moniarvoisuutta; 

E.
katsoo, että vaikka viime aikoina on hyväksytty vaalilainsäädäntöä parantavia aloitteita, yleiset määräykset ovat edelleen liian monimutkaisia ja osittain epämääräisiä, minkä vuoksi lainsäädännön soveltaminen ei ole yhtenäistä;   

F. 
toteaa, että Etyjin/ODIHR:n lopullisen tarkkailuraportin mukaan 4. joulukuuta 2011 pidetyt duuman vaalit eivät olleet vapaille ja oikeudenmukaisille vaaleille asetettujen vaatimusten mukaisia, vaan niille antoivat leimansa valtion ja hallitsevan puolueen liian läheiset suhteet, vaalihallinnon riippumattomuuden puute, tiedotusvälineiden puolueellisuus sekä valtion puuttuminen asioihin eri tasoilla; panee merkille, että raportin mukaan duuman vaaleissa ilmeni monia menettelyvirheitä, ilmeistä manipulointia sekä vakavia merkkejä vaaliuurnien täyttämisestä jälkikäteen;

G.
toteaa, että 4. joulukuuta 2011 pidettyjen duuman vaalien jälkeen venäläiset ja erityisesti valkoista nauhaa tunnuksenaan käyttävät ihmiset ovat monissa joukkomielenosoituksissa ilmaisseet haluavansa lisää demokratiaa ja kattavasti uudistetun vaalijärjestelmän; 

H.
toteaa, että poliittinen moniarvoisuus on demokratian ja nykyaikaisen yhteiskunnan kulmakivi ja poliittisen legitimiteetin lähde; katsoo, että presidentinvaalien valmisteluissa on varmistettava vapaa ja oikeudenmukainen menettely, jossa kaikilla ehdokkailla on yhdenvertaiset mahdollisuudet;

1.
panee merkille Etyjin/ODIHR:n ja Euroopan neuvoston parlamentaarisen yleiskokouksen raportit, joiden mukaan duuman vaalit eivät täyttäneet Etyjin normeja vaan niissä ilmeni merkkejä valtion ja hallitsevan puolueen liian läheisistä suhteista sekä menettelyvirheitä ja ilmeistä manipulointia eikä vaalihallinto ollut riippumaton;  

2.
kehottaa Venäjän viranomaisia jatkamaan kaikkien raportoitujen petosten ja uhkailujen kattavaa ja avointa tutkintaa, jotta voidaan saattaa syylliset vastuuseen ja uusia vaalit alueilla, joilla on todistetusti ilmennyt sääntöjenvastaisuuksia;  korostaa, että Venäjän vaalilainsäädännössä säädetään muutoksenhausta ja oikaisemisesta; korostaa kuitenkin, että keskusvaalilautakunta ei ole toiminut avoimesti eikä käsitellyt valituksia tehokkaasti ja nopeasti; 

3.
pitää myönteisenä presidentti Medvedevin ilmoitusta poliittisen järjestelmän kattavista uudistuksista, esimerkiksi kipeästi kaivatusta poliittisten puolueiden rekisteröintisääntöjen yksinkertaistamisesta; vaatii ratkaisemaan päättäväisesti tiedotusvälineiden vapautta, kokoontumisvapautta ja ilmaisunvapautta koskevat ongelmat;  toistaa EU:n olevan valmis tekemään Venäjän kanssa yhteistyötä kaikin mahdollisin tavoin, myös nykyaikaistamista koskevan kumppanuuden puitteissa,  ihmisoikeuksien ja perusoikeuksien kunnioittamisen vahvistamiseksi ja Venäjän riippumattoman oikeusvaltiojärjestelmän tehokkuuden lisäämiseksi;  

4.
korostaa, että Venäjän rauhanomaiset mielenosoitukset kertovat Venäjän kansan halusta saada lisää demokratiaa; kehottaa Venäjän viranomaisia käyttämään viimeaikaisia mielenosoituksia tilaisuutena reagoida kansan haluun saada lisää demokratiaa ja saattaa vaalilait yhteistyössä Venetsian komission kanssa vastaamaan Euroopan neuvoston ja Etyjin normeja; 

5.
muistuttaa, että poliittisen moniarvoisuuden rajoittaminen duuman vaaleihin valmistauduttaessa oli yksi näiden vaalien keskeisistä puutteista; on huolissaan siitä, että opposition edustajia on estetty asettumasta ehdolle 4. maaliskuuta 2012 järjestettävissä presidentinvaaleissa, mikä heikentää jälleen poliittista kilpailua ja moniarvoisuutta; 

6.
kehottaa Venäjän viranomaisia käymään vuoropuhelua opposition kanssa ja tarkistamaan päätöksensä, jolla on estetty oppositiojohtaja Grigori Javlinskin ehdokkuus presidentinvaalissa; kehottaa Venäjän viranomaisia varmistamaan, että maaliskuun presidentinvaalit ovat vapaat, oikeudenmukaiset ja demokraattiset ja että kaikilla ehdokkailla on yhdenvertaiset mahdollisuudet;

7.
kehottaa Etyjiä ja Euroopan neuvostoa seuraamaan säännönvastaisuuksien tutkintaa sekä valvomaan tiiviisti presidentinvaalien valmistelua ja vaalilakien noudattamista, kuten on jo sovittu Venäjän viranomaisten kanssa;   

8.
panee merkille, että Venäjän presidentinvaaleihin odotetaan 600:ta kansainvälistä tarkkailijaa (lähettäjinä Etyj/ODIHR, PACE, Shanghain yhteistyöjärjestö ja Ivy-maat);  korostaa, että kansainvälistä ja kansallista vaalitarkkailutoimintaa olisi hyödynnettävä täysimääräisesti ja että olisi vältettävä Venäjän viranomaisten puuttuminen asioihin ja asioiden jarruttaminen, mitä tapahtui duuman vaalien yhteydessä; 

9.
on huolestunut Sergei Magnitskin kuolemaan liittyvän rikostutkinnan ja prosessin pitkittymisestä; kehottaa selvittämään tämän traagisen kuolemantapauksen pikaisesti ja saattamaan syylliset oikeuden eteen;

10.
kehottaa pontevasti Venäjää yhtymään kansainväliseen konsensukseen ja antamaan YK:n turvallisuusneuvon toimia Arabiliigan ehdotusten mukaisesti Syyrian kriisin ratkaisemisessa; korostaa, että Venäjän on turvallisuusneuvoston pysyvänä jäsenenä kannettava vastuunsa maailman rauhasta ja turvallisuudesta;  

11.
kehottaa puhemiestä välittämään tämän päätöslauselman neuvostolle, komissiolle, jäsenvaltioiden hallituksille ja parlamenteille, Venäjän federaation hallitukselle ja parlamentille, Euroopan neuvostolle sekä Euroopan turvallisuus- ja yhteistyöjärjestölle.

�  Hyväksytyt tekstit, P7_TA(2011)0575.


�  Hyväksytyt tekstit, P7_TA(2011)0335.

